Capitec-kliënte boos wat twee keer moet opdokCapitec Bank (Argieffoto) Capitec sê ŉ tegniese fout het daartoe gelei dat sekere kliënte meer as een keer moes betaal vir ŉ enkele transaksie. Capitec-kliënte het Vrydagoggend op verskeie winkels se sosialemediablaaie gekla dat bankkaarttransaksies wat hulle vroeër die week by dié winkels aangegaan het en wat reeds op hulle state wys, nou vir ŉ tweede keer op hul state aangedui word. Die fout lê egter by Capitec. Volgens die bank het daar ŉ tegniese kwessie tussen hom en nog ŉ bank ontstaan wat veroorsaak het dat kliënte wat laasgenoemde bank se kaartmasjiene gebruik het nou twee keer vir sekere transaksies betaal. Volgens Capitec is hy besig om hieraan aandag te gee en sal die transaksies binne 24 uur omgekeer word. “Ons sal in SMS-verbinding wees met die kliënte wat geraak word.”